Sodba U 99/93-6
Sodna praksa Vrhovnega sodišča, 1994-05-05

sprememba vrste rabe zemljišča - ugotavljanje spremembe vrste rabe po uradni dolžnosti

Geodetska uprava lahko spremembo vrste rabe zemljišča ugotavlja in izvede tudi po uradni dolžnosti.

Z izpodbijano odločbo je tožena stranka zavrnila pritožbo tožnice zoper odločbo Geodetske uprave občin ... z dne 16.5.1991, s katero je ta spremenila številko parcele 4 v št. 58/2 in parc. št. 58 v parc. št. 58/1 in uskladila vrsto rabe z dejanskim stanjem. V izpodbijani odločbi tožena stranka navaja, da je prvostopni organ postopal skladno z zakonom o zemljiškem katastru (Uradni list SRS, št. 16/74 in 42/86) in pravilnikom o vodenju vrst rabe zemljišč v zemljiškem katastru (Uradni list SRS, št. 41/82) ter da površina tožničinih zemljišč ni bila spremenjena.

Zoper odločbo Republiške geodetske uprave je 27.1.1993 tožnica vložila tožbo, v kateri se predvsem huduje in pritožuje nad ravnanjem sovaščanov, sodišča, odvetnika in prosi, da se že enkrat odpravijo krivice, ki se ji dogajajo že več let.

Sodišče iz upravnih spisov ugotavlja, da je odločba v zadevi spremembe na zemljišču v vrsti rabe in oštevilčbi, ki jo je izdala Geodetska uprava občin ..., izdana v skladu z zakonom o zemljiškem katastru (Uradni list SRS, št. 16/74 - ZZK), pravilnikom o vodenju vrst rabe zemljišč v zemljiškem katastru (Uradni list SRS, št. 41/82) in navodilom o preštevilčbi stavbnih parcel v zemljiškem katastru (Uradni list SRS, št. 15/84). Po določbi 1. odstavka 26. člena zakona o zemljiškem katastru se spremembe glede vrste rabe zemljišča ugotavljajo in izvedejo v zemljiško katastrskem operatu na prijavo lastnika ali pa po uradni dolžnosti. Določba 15. člena pravilnika o vodenju vrst rabe zemljišč v zemljiškem katastru je občinske geodetske organe celo zavezovala, da v roku 5 let od izdaje tega pravilnika uskladijo dosedaj vodene vrste rabe zemljišč v zemljiškem katastru z določili tega pravilnika. Geodetska uprava občin ... je torej lahko po uradni dolžnosti spremenila v katastrskem operatu vrsto rabe tožničinih parcel št. 4 stavbišče in št. 58 ekstenzivni sadovnjak tako, da ju je uskladila z dejanskim stanjem. Po že navedenem pravilniku se zemljišča pod gradbenimi objekti določijo in vodijo posebej po vrsti gradbenih objektov. Skladno s tem je prvostopni organ določil oziroma ugotovil, da je pod stanovanjsko stavbo 75 m2 zemljišča, pod gospodarskim poslopjem 60 m2 zemljišča in 100 m2 dvorišča. Glede na tako opredelitev zemljišča se je za 56 m2 zmanjšala parcela št. 58 sadovnjak, za toliko pa povečala parcela št. 4 stavbišče. Skupna površina tožničinega zemljišča je torej ostala nespremenjena. Skladno z navodilom o preštevilčbi stavbnih parcel v zemljiškem katastru je bila opravljena tudi preštevilčba parcele št. 4 v parcelo št. 58/2 in parcele št. 58 v parc. št. 58/1.

Glede na navedeno je izpodbijana odločba Republiške geodetske uprave, s katero je bila zavrnjena pritožba tožnice zoper odločbo Geodetske uprave občin ... zakonita, zato je sodišče tožbo kot neutemeljeno zavrnilo na podlagi 2. odstavka 42. člena zakona o upravnih sporih (Uradni list SFRJ, št. 4/77 in Uradni list RS, št. 55/92), ki ga je sodišče skladno z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I) smiselno uporabilo kot predpis Republike Slovenije.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.